Dôvodová správa

A. Všeobecná časť

Návrh zákona, ktorým sa mení a dopĺňa zákon Národnej rady Slovenskej republiky                   č. 315/1996 Z. z. o premávke na pozemných komunikáciách v znení neskorších predpisov a o zmene a doplnení niektorých zákonov (ďalej len „návrh“) sa predkladá na základe Plánu legislatívnych úloh. 

Cieľom návrhu je pozitívne ovplyvnenie vývoja dopravno-bezpečnostnej situácie                 na území Slovenskej republiky. Vo svojich ustanoveniach rieši najmä prísnejší postih vodičov motorových vozidiel za vymedzený okruh porušení pravidiel cestnej premávky, ktoré sú hlavnými príčinami dopravných nehôd s tragickými následkami.  

Návrh vo svojich ustanoveniach predpokladá vedenie evidencie o užívaní vozidla, ak je jeho prevádzkovateľom alebo držiteľom právnická osoba alebo fyzická osoba - podnikateľ. Súčasný stav i napriek v minulosti prijatému opatreniu neumožňuje objektívne preukázať,              že vozidlo viedla konkrétna osoba, pretože jeho prevádzkovateľ nie je povinný zaznamenávať, kto vozidlo v skutočnosti viedol. 

Rozširuje sa okruh dôvodov na zadržanie vodičského preukazu o prekročenie rýchlosti jazdy, za prejazd cez železničné priecestie v čase, kedy je to zakázané a predchádzanie v mieste, kde je to zakázané. Porušovanie pravidiel cestnej premávky, upravujúcich správanie sa vodičov motorových vozidiel v týchto dopravných situáciách, má spravidla za následok vznik vážnych dopravných nehôd. Preto je potrebné eliminovať takéto porušenia pravidiel cestnej premávky aj prísnejším postihom.

Vyslovene sa stanovuje zákaz viesť motorové vozidlo odo dňa zadržania vodičského preukazu až kým vodičský preukaz nebude vrátený alebo nebude vydaný nový vodičský preukaz.

V návrhu sa konkrétne špecifikuje osoba pred ktorou sa vykonávajú skúšky z odbornej spôsobilosti a určuje sa vedenie jej osobných údajov v osobitnej evidencii. Takouto osobou môže byť len príslušník služby dopravnej polície Policajného zboru, čím sa dosiahne predpoklad dostatočnej odbornej zdatnosti týchto osôb pre plnenie tejto úlohy. 

Navrhuje sa, aby žiadatelia o vodičský preukaz alebo už držitelia vodičských preukazov preukazovali zdravotnú spôsobilosť len jedným lekárskym posudkom, ktorého súčasťou bude výsledok, resp. zmienka o psychologickom vyšetrení. Navrhuje sa, aby lekársky posudok vydával len jeden lekár (praktický lekár) na základe vlastných vyšetrení a na základe potrebných vyšetrení viacerých odborných lekárov a vyšetrení psychológa. V súvislosti s touto zmenou je nevyhnutné urobiť zmenu aj v iných ustanoveniach zákona.

S cieľom zabezpečenia prísnejšieho postihu nedisciplinovaných vodičov motorových vozidiel, ktorí sa dopúšťajú porušovania pravidiel cestnej premávky opakovane, sa novo ustanovuje oprávnenie rozhodnúť o vykonaní skúšky z odbornej spôsobilosti pre vodičov, ktorí sa v období 12 po sebe nasledujúcich mesiacov spáchajú najmenej 5 priestupkov proti bezpečnosti a plynulosti cestnej premávky alebo najmenej jeden trestný čin v súvislosti s porušením pravidiel cestnej premávky a najmenej štyri priestupky proti bezpečnosti                      a plynulosti cestnej premávky alebo spôsobia  najmenej dve dopravné nehody alebo spáchajú najmenej dva trestné činy v súvislosti s porušením pravidiel cestnej premávky.
	
V návrhu sa definujú aj osobné údaje vedené v jednotlivých druhoch dopravných evidencií a údaje o následkoch dopravnej nehody na živote a zdraví účastníkov dopravných nehôd. 

Návrh novo ustanovuje obmedzenie týkajúce sa prihlasovania vozidiel do evidencie v prípadoch ak boli na vozidle neoprávnene pozmenené identifikačné znaky. Ak sú identifikátory motorových vozidiel zmenené, podľa návrhu nemôže byť žiadosti o vykonanie zmeny v evidencii vozidiel vyhovené, prípadne takéto vozidlo nesmie byť zaevidované.

Navrhuje sa presun skutkových podstát priestupkov proti bezpečnosti a plynulosti cestnej premávky z osobitnej časti priestupkového zákona do tretej hlavy siedmej časti zákona o premávke na pozemných komunikáciách v súvislosti s pripravovanou novelizáciou priestupkového zákona súvisiacou s rekodifikáciou trestného zákona. Do navrhovaného ustanovenia sú zapracované nové skutkové podstaty priestupkov spočívajúce v prejazde vozidla cez križovatku na signál stoj, prejazde cez železničné priecestie v čase kedy je to zakázané, predchádzaní v mieste kde je to zakázané, neumožnenie bezpečného a plynulého prejazdu vozidlám s právom prednostnej jazdy. Výška pokuty za priestupok proti bezpečnosti a plynulosti cestnej premávky, ktorý nie je osobitne vymedzený sa zvyšuje z doterajších 2000 Sk na 4000 Sk. Výška pokuty uložená v blokovom konaní ostáva nezmenená.

	Návrhom na novelizáciu zákona Slovenskej národnej rady č. 564/1991 Zb. o obecnej polícii sa reaguje na novelu zákona o priestupkoch a zákona o premávke na pozemných komunikáciách.

	Podľa zákona o obecnej polícii obecná polícia je poriadkový útvar pôsobiaci pri zabezpečovaní obecných vecí verejného poriadku, ochrany životného prostredia v obci a plnení úloh vyplývajúcich zo všeobecne záväzných nariadení obce, z uznesení obecného zastupiteľstva a z rozhodnutí starostu obce. Súčasná právna úprava dovoľuje obecnej polícii prejednávať priestupky v blokovom konaní nad rámec jej úloh, na plnenie ktorých bol takýto poriadkový útvar zriadený citovaným zákonom. Návrh na novelizáciu zákona o obecnej polícii súvisí so zmenou zákona o premávke na pozemných komunikáciách, kde sa vymedzuje a bližšie špecifikuje okruh priestupkov, ktoré môže obec prejednávať v blokovom konaní vrátane priestupkov proti bezpečnosti a plynulosti cestnej premávky.
 
Vypúšťa sa právo na odopretie podania vysvetlenia, ak by blízkym osobám hrozilo nebezpečenstvo postihu za priestupok. Tým sa takéto odopretie zosúladí so zákonom č. 71/1967 Zb. o správnom konaní v znení neskorších predpisov, kde sa takéto odopretie vzťahuje len na trestný čin.

Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná. 

Personálne zabezpečenie

        Prijatie návrhov nepredpokladá zvýšenie pracovných miest a nebude mať žiadny dopad na súčasné počty orgánov oprávnených objasňovať priestupky alebo správnych orgánov. 

Ekonomický dopad

Návrh zákona nepredpokladá dopad na štátny rozpočet, rozpočty obcí a vyšších územných celkov.

DOLOŽKA  ZLUČITEĽNOSTI
Návrhu zákonov s právom Európskych spoločenstiev a právom Európskej únie

1. Navrhovateľ právneho predpisu:

Vláda Slovenskej republiky

2. Názov právneho predpisu:

	Návrh zákona, ktorým sa mení a dopĺňa zákon Národnej rady Slovenskej republiky                 č. 315/1996 Z. z. o premávke na pozemných komunikáciách v znení neskorších predpisov a o zmene a doplnení niektorých zákonov
 
3. Záväzky   Slovenskej   republiky   vo   vzťahu   k  Európskym  spoločenstvám 
    a  Európskej únii:

	Zo zmluvy o pristúpení, ktorá bola uverejnená v Zbierke zákonov SR pod číslom 185/2004 zo dňa 16.04.2003 nevyplývajú vo vzťahu k problematike tohto návrhu právneho predpisu pre SR žiadne záväzky. 

4.   Problematika návrhu právneho predpisu:

      a) je upravená v práve Európskych spoločenstiev

V primárnom  práve je  problematika  návrhu  zákona  upravená v čl. 3 a v hlave V. – Doprava, najmä v článku 71, 75 a v článkoch 211 a 213 Zmluvy o založení Európskeho spoločenstva v znení Zmluvy o pristúpení k EÚ.

V sekundárnom práve je problematika návrhu zákona upravená:

1. v smernici Rady 91/439/EHS z 29. júla 1991 o vodičských preukazoch (upravuje minimálne požiadavky pre vydanie vodičského preukazu, ustanovuje skupiny a podskupiny vodičských oprávnení na vedenie motorového vozidla, ako aj vekové podmienky pre vydanie vodičského preukazu, ustanovuje minimálne podmienky na vedomosti, zručnosti a chovanie pri jazdách motorovým vozidlo, požiadavky na skúšobné testy, ako i fyzickú a duševnú úroveň schopností uchádzačov pre vedenie motorových vozidiel)

2. v smernici Rady 96/47/ES zo dňa 23. júla 1996, ktorou sa mení a dopĺňa smernica a 91/439/EHS o vodičských preukazoch

3. v smernici Rady 97/26/ES z 2. júla 1997, ktorou sa mení a dopĺňa smernica a 91/439/EHS o vodičských preukazoch

4.  v smernici Komisie zo 14. decembra 2000, ktorou sa mení a dopĺňa smernica a 91/439/EHS o vodičských preukazoch

5. v rozhodnutí Rady 93/704/ES zo 30. novembra 1993 o vytvorení databázy spoločenstva o cestných nehodách

6. v smernici Rady 92/6/EHS z 10. februára 1992 o montáži a používaní zariadení obmedzujúcich rýchlosť pre určité kategórie motorových vozidiel v spoločenstve

7. v smernici Európskeho parlamentu a Rady 2002/85/ES z 5. novembra 2002, ktorou sa mení a dopĺňa smernica Rady 92/6/EHS o montáži a používaní zariadení obmedzujúcich rýchlosť pre určité kategórie motorových vozidiel v spoločenstve

8. v smernici Európskeho parlamentu a Rady 2003/59/ES z 15.júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) 3820/85 a smernica Rady 91/439/EHS a zrušuje sa smernica Rady 79/914/EHS

9. v odporúčaní Komisie 2004/345/ES zo 6. apríla 2004 o uplatňovaní opatrení v oblasti bezpečnosti cestnej dopravy

      d) nie je upravená v práve Európskej únie.

5. Stupeň   zlučiteľnosti   návrhu   právneho   predpisu  s  právom   Európskych     spoločenstiev a právom Európskej únie:

	a) úplná

6.  Gestor:

	Ministerstvo vnútra Slovenskej republiky

7. Účasť  expertov  pri  príprave  návrhu  právneho  predpisu a ich stanovisko                        k zlučiteľnosti návrhu právneho predpisu s právom Európskych spoločenstiev a právom  Európskej  únie (špecifikácia úrovne a spôsob expertnej účasti napr. konzultácia a pod.):

	Návrh právneho predpisu bol vypracovaný bez účasti expertov.

B. Osobitná časť

K Čl. I.

K bodu 1:

V súčasnosti sú vyrábané motocykle - dvojkolesové motorové vozidlá s bezpečnostnou kabínou alebo bezpečnostným rámom, ktoré sú vybavené bezpečnostnými pásmi. Bezpečnostná kabína alebo ochranný bezpečnostný rám motocykla je dostatočnou ochranou vodiča motocykla a jeho spolujazdca. Podmienkou je, aby motocykel bol typovo schválený ES spolu s bezpečnostnou kabínou alebo ochranným rámom. Pri premávke na pozemných komunikáciách je jednou z podmienok, že vodič takého motorového vozidla počas jazdy nesmie používať ochrannú prilbu. Doplnenie § 5 ods. 2 sa navrhuje z dôvodu, že ministerstvo vnútra/krajský dopravný inšpektorát nemá splnomocnenie na udelenie výnimky pre vodiča takého vozidla. 

K bodu 2:

V súlade s odporúčaním Komisie 2004/345/ES o uplatňovaní opatrení bezpečnosti v cestnej doprave na zabezpečenie používania bezpečnostných pásov osobou sediacou na mieste, ktoré je vybavené bezpečnostným pásom, v súvislosti s kontrolou nepoužívania bezpečnostných pásov a za účelom zníženia počtu usmrtených a zranených účastníkov cestnej premávky je potrebné zaviesť povinné používanie schválených zadržiavacích zariadení. 

K bodu 3:

Zavedenie povinnosti vodiča nosiť výstražnú vestu sa bude vzťahovať len na vodiča a len na prípady, keď sa vodič pohybuje mimo vozidla na vozovke (napr. k núdzovému hlásiču alebo k telefónnu, alebo vykonáva výmenu kolesa a pod.).

K bodu 4:

Legislatívno-technická úprava súvisiaca s bodom 2.

K bodu 5:

Ustanovuje sa povinnosť pre právnickú osobu a fyzickú osobu oprávnenú na podnikanie viesť evidenciu osôb, ktorým v rámci svojej činnosti zverili vedenie motorového vozidla.

 K bodu 6:

 	Vyslovene sa uvádza, že povinnosť prevádzkovateľa vozidla oznámiť údaje o osobe, ktorá vozidlo viedla sa vzťahuje aj na držiteľa vozidla.

K bodu 7:

V súvislosti so zavedením obmedzovačov rýchlosti pre vozidlá kategórie M2, M3, N2 a N3 v súlade so smernicou Európskeho parlamentu a Rady 2002/85/ES, ktorou sa mení smernica a dopĺňa smernica Rady 92/6/EHS o inštalovaní a používaní zariadení obmedzujúcich rýchlosť pre niektoré kategórie vozidiel v spoločenstve, okrem zabudovania obmedzovača rýchlosti, je potrebné upraviť aj najvyššie povolené rýchlosti na diaľnicach a cestách pre tieto motorové vozidlá.

K bodu 8:

Ustanovuje sa oprávnenie ozbrojených zložiek nedodržiavať dovolenú rýchlosť okrem ciest mimo obce aj v obci, ak to vyžaduje plnenie osobitných úloh.

K bodu 9:

	Novo sa ustanovuje povinnosť vodičom motorových vozidiel vždy počas jazdy rozsvietiť ustanovené osvetlenie vozidla a vodičom nemotorových vozidiel sa ustanovuje povinnosť použiť ustanovené osvetlenie počas jazdy za zníženej viditeľnosti.

K bodu 10:

Právna úprava používania vozidiel s právom prednostnej jazdy platná pre Slovenskú informačnú službu sa stanovuje aj pre Vojenské spravodajstvo.

K bodu 11:

Oprávnenia a obmedzenia pre vodičov vozidiel sprevádzaných vozidlami ozbrojených síl, ozbrojených  zborov, ozbrojených bezpečnostných  zborov a  Slovenskej informačnej  služby s právom prednostnej jazdy sa rozširujú  aj na Vojenské spravodajstvo

K bodu 12  a 13:

Vo vekovej skupine osôb mladších ako 15 rokov je zvýšený počet rôznych úrazov súvisiacich s jazdou na bicykli a na kolieskových korčuliach. V prípade použitia ochrannej prilby sa niekoľkonásobne znižuje možnosť vzniku úrazov a prípadnej hospitalizácie.

Riziko pádu pri pohybe na kolieskových korčuliach na tvrdý povrch asfaltu vyžaduje ochranu najmä veľkých kĺbov na rukách a nohách detí do 15 rokov najmä z dôvodu toho, že pri náraze na betón sú vo významnej miere ohrozené rastové zóny, ktoré v prípade zlomeniny v tejto oblasti môžu napriek kvalitnému ošetreniu skončiť bizárnými deformitami týchto kĺbov.

K bodu 14:

Na zadržanie vodičského preukazu sa navrhuje za postačujúce už porušenie pravidiel cestnej premávky v dôsledku ktorého dôjde k bezprostrednému ohrozeniu bezpečnosti alebo plynulosti cestnej premávky alebo dôjde k dopravnej nehode.

K bodu 15:

        Navrhuje sa, aby žiadatelia o vodičský preukaz alebo už držitelia vodičských preukazov preukazovali zdravotnú spôsobilosť len jedným lekárskym posudkom, ktorého súčasťou bude výsledok, resp. zmienka o psychologickom vyšetrení. Navrhuje sa, aby lekársky posudok vydával len jeden lekár (praktický lekár) na základe vlastných vyšetrení a na základe potrebných vyšetrení viacerých odborných lekárov a vyšetrení psychológa. V súvislosti s touto zmenou je nevyhnutné urobiť zmenu aj v iných ustanoveniach zákona.
K bodu 16 a 17: 

Rozširuje sa okruh dôvodov na zadržanie vodičského preukazu o prekročenie rýchlosti jazdy, za prejazd cez železničné priecestie v čase, kedy je to zakázané a predchádzanie v mieste, kde je to zakázané. Porušovanie pravidiel cestnej premávky, upravujúcich správanie sa vodičov motorových vozidiel v týchto dopravných situáciách, má spravidla za následok vznik vážnych dopravných nehôd. Preto je potrebné eliminovať takéto porušenia pravidiel cestnej premávky aj prísnejším postihom.

K bodu 18: 

	Vyslovene sa stanovuje zákaz viesť motorové vozidlo odo dňa zadržania vodičského preukazu až kým vodičský preukaz nebude vrátený alebo nebude vydaný nový vodičský preukaz.

K bodu 19:

          Legislatívno-technická úprava súvisiaca s bodmi 16 a 17.

K bodu 20:

         Legislatívno-technická úprava súvisiaca s bodom 15.

K bodu 21:

V súvislosti  so zmenou v bode 22 je nevyhnutné urobiť zmenu aj v iných ustanoveniach zákona.

K bodu 22:

Navrhuje sa, aby žiadatelia o vodičský preukaz preukazovali zdravotnú spôsobilosť len jedným lekárskym posudkom, ktorého súčasťou bude výsledok, resp. zmienka o psychologickom vyšetrení. Navrhuje sa, aby lekársky posudok vydával len jeden lekár (praktický lekár) na základe vlastných vyšetrení a  na základe potrebných vyšetrení viacerých odborných lekárov a vyšetrení psychológa.

K bodu 23:

Bližšie sa konkretizujú osoby poverené Ministerstvom vnútra Slovenskej republiky oprávnené vykonávať skúšky z odbornej spôsobilosti. Ustanovuje sa vedenie evidencie a vymedzuje sa obsah osobných údajov vedených v evidencii špecifických osôb.

K bodom 24a 25:

	Legislatívno-technická úprava súvisiaca s bodom 26.

K bodu 26:

	Navrhuje sa, aby už držitelia vodičských preukazov preukazovali zdravotnú spôsobilosť jedným lekárskym posudkom, ktorého súčasťou bude výsledok, resp. zmienka o psychologickom vyšetrení. Navrhuje sa, aby lekársky posudok vydával len jeden lekár (praktický lekár) na základe vlastných vyšetrení a na základe potrebných vyšetrení viacerých odborných lekárov a vyšetrení psychológa. 

K bodom 27 a 28:

	Legislatívno-technická úprava súvisiaca s bodom 26.

K bodu 29:

	Legislatívno-technická úprava súvisiaca s bodmi 22 a 26.

K bodu 30:

Novo sa ustanovuje oprávnenie rozhodnúť o vykonaní skúšky z odbornej spôsobilosti pre vodičov, ktorí sa v období 12 po sebe nasledujúcich mesiacov spáchajú najmenej päť priestupkov proti bezpečnosti a plynulosti cestnej premávky alebo spáchajú najmenej jeden trestný čin v súvislosti s porušením pravidiel cestnej premávky a najmenej štyri priestupky proti bezpečnosti a plynulosti cestnej premávky alebo spôsobia  najmenej dve dopravné nehody alebo spáchajú najmenej dva trestné činy v súvislosti s porušením pravidiel cestnej premávky.

K bodu 31:

	Obdobne ako pri rozšírovaní rozsahu vodičského oprávnenia, keď držiteľ vodičského oprávnenia vykonáva skúšku z odbornej spôsobilosti bez predchádzajúceho podrobenia sa  príprave vo výcvikovom zariadení, ustanovuje sa povinnosť držiteľa vodičského oprávnenia  zabezpečiť na vykonanie skúšky z vedenia motorových vozidiel na vlastné náklady osobu  oprávnenú  vykonávať  výcvik  a  ustanovené  cvičné vozidlo s pohonnými látkami.

K bodom 32, 33 a 34:

	Legislatívno-technická úprava súvisiaca s bodom 26.

K bodu 35:
	
 Definuje sa okruh osôb vedených v evidencii vodičov. Definujú sa aj osobné údaje vedené v jednotlivých druhoch dopravných evidencií, vrátane údajov o následkoch dopravnej nehody na živote a zdraví účastníkov dopravných nehôd. 

K bodu 36: 
	
Rozširuje sa okruh orgánov, ktorým sa poskytujú informácie z dopravných evidencií. 

K bodu 37:

	Spresňuje sa rozsah údajov, ktoré sú orgány uvedené v § 87 povinné poskytovať do evidencie vodičov.

K bodu 38:
	
Novo sa ustanovuje povinnosť nezaevidovať vozidlo v prípade neoprávnene pozmenených identifikátorov vozidla.

K bodu 39:

	Novo sa ustanovuje povinnosť nevykonať zmenu v evidencii vozidiel v prípade ak sa jedná o výmenu podvozku alebo karosérie, na ktorej sa nachádza identifikačné číslo vozidla VIN alebo úradne pridelený identifikátor, ktorý bol neoprávnene pozmeňovaný. 

K bodu 40:

	Dopravné inšpektoráty zapisujú do technického preukazu vozidla pri prihlásení vozidla do evidencie okrem držiteľa vozidla aj jeho vlastníka. Ak dôjde následne k zmene držiteľa vozidla, mnohokrát sa stáva, že v technickom preukaze vozidla zostáva zapísaný ešte jeho pôvodný vlastník.

K bodom 41 a 42:

Navrhuje sa presun skutkových podstát priestupkov proti bezpečnosti a plynulosti cestnej premávky z osobitnej časti priestupkového zákona do tretej hlavy siedmej časti zákona o premávke na pozemných komunikáciách v súvislosti s pripravovanou novelizáciou priestupkového zákona súvisiacou s rekodifikáciou trestného zákona. Do navrhovaného ustanovenia sú zapracované nové skutkové podstaty priestupkov spočívajúce v prejazde vozidla cez križovatku na signál stoj, prejazde cez železničné priecestie v čase kedy je to zakázané, predchádzaní v mieste kde je to zakázané, neumožnenie bezpečného a plynulého prejazdu vozidlám s právom prednostnej jazdy. Výška pokuty za priestupok proti bezpečnosti a plynulosti cestnej premávky, ktorý nie je osobitne vymedzený sa zvyšuje z doterajších 2000 Sk na 4000 Sk. Výška pokuty uložená v blokovom konaní ostáva nezmenená.

K bodu 43:

Upravuje sa aj pôsobnosť obvodných úradov prejednávať priestupky proti bezpečnosti a plynulosti cestnej premávky s tým, že do 30. júna 2006 tieto priestupky prejednávajú orgány Policajného zboru.  Konkrétne sa vymedzujú skutkové podstaty priestupkov proti bezpečnosti a plynulosti cestnej premávky, ktoré sú obce kompetentné prejednávať v blokovom konaní.

K bodu 44:

	Negatívne vymedzenie ustanovení zákona týkajúce sa evidencie vozidiel sa rozširuje aj na vozidlá Vojenského spravodajstva.

K bodu 45:

Do 30. júna 2006 priestupky proti bezpečnosti a plynulosti cestnej premávky prejednávajú orgány Policajného zboru. 

Doklady o lekárskych prehliadkach a doklady o psychologických vyšetreniach vydané podľa doterajších predpisov ostávajú v platnosti, ak  príslušný orgán nerozhodne o preskúmanie zdravotnej spôsobilosti. Alebo ak držiteľ vodičského oprávnenia podlieha pravidelnému posudzovaniu zdravotnej spôsobilosti posudzovaniu do najbližšieho termínu pravidelného posudzovania zdravotnej spôsobilosti.

K bodom 46 a 47:

	Legislatívno-technická úprava súvisiaca s navrhovaným znením § 70 a 85.

K čl. II.

K bodu 1:

Legislatívno-technická úprava súvisiaca s bodom 2.

K bodu 2: 

   Navrhuje sa presun skutkových podstát priestupkov proti bezpečnosti a plynulosti cestnej premávky z osobitnej časti priestupkového zákona do tretej hlavy siedmej časti zákona o premávke na pozemných komunikáciách v súvislosti s pripravovanou novelizáciou priestupkového zákona súvisiacou s rekodifikáciou trestného zákona.

K bodu 3:

Vypúšťa sa právo na odopretie podania vysvetlenia, ak by blízkym osobám hrozilo nebezpečenstvo postihu za priestupok. Tým sa takéto odopretie zosúladí so zákonom č. 71/1967 Zb. o správnom konaní v znení neskorších predpisov, kde sa takéto odopretie vzťahuje len na trestný čin.

K bodu 4 a 5:

Legislatívno-technická úprava súvisiaca s bodom 2.

K čl. III.

K bodu 1:

	Upresňuje sa pôsobnosť obecnej polície vo vzťahu k prejednávaniu priestupkov  proti bezpečnosti a plynulosti cestnej premávky v blokovom konaní. 

K bodu 2:

Legislatívno-technická úprava súvisiaca s bodom 1.

K Čl. IV.

	Zákon nadobúda účinnosť  1. júla  2005 s výnimkou Čl. I tretieho bodu, ktorý nadobúda účinnosť 1. januára 2006 a Čl. I  tridsiatehošiesteho bodu a Čl. II štvrtého bodu, ktoré nadobúdajú účinnosť 1. júla 2006“.